Մարոն փաթաթվեց կապույտ զոլերով սպիտակ սրբիչի մեջ և Լեյլային ուղեկցեց նախասրահ, ուր հաստ սրբիչներով ծածկված կաշվե բազմոցները հնարավորություն էին տալիս հանգստանալու բաղնիքից դուրս գալուց կամ լողասենյակ վերադառնալուց առաջ։ Նախասրահի մի անկյունում, որը կառավարչուհին հատկացրել էր Բույուկ խանումին, նա հետևում էր երկու ծառայողների, որոնք զամբյուղներից հանում էին ճաշի համար բերված ուտեստները՝ գառան միս, դոլմա, այծի պանիր և քաղցրավենիք։ Մեկ այլ ծառայող թեյ էր մատուցում։ Ինչպես և հարսներն ու դայակը և մնացած բոլոր այցելուները, գավառապետի մայրը փաթաթված էր սրբիչի մեջ, սակայն այս հանգամանքը բոլորովին չէր նվազեցնում նրա տիրական տեսքը։